BRATISLAVA 31. júla (SITA) - Vzhľadom na výrazné sociálne a hospodárske rozdiely v jednotlivých regiónoch Slovenska chce súčasná vláda znížiť nezamestnanosť pomocou takzvaných environmentálnych programov s využitím voľnej pracovnej sily. Uvádza sa to v Programovom vyhlásení Vlády SR. Vláda sa chce taktiež zamerať na kvalitu prostredia obcí, rozvoj environmentálne vhodných a bezpečných podnikateľských zámerov a na zníženie ohrozenia človeka a jeho životných podmienok najmä živelnými pohromami a haváriami.
Nedostatky vo financovaní starostlivosti o životné prostredie z minulosti chce vláda kompenzovať presadzovaním trhových mechanizmov a takých ekonomických nástrojov, ktoré môžu prispieť k rozvoju najmä malého a stredného podnikania v environmentálnom sektore, ako aj uplatňovaním celosvetového princípu "znečisťovateľ platí". Prioritou vlády bude aj dobudovanie environmentálnej infraštruktúry podľa európskych štandardov. Vláda chce vytvoriť podmienky pre zavedenie systému garantovaných výkupných cien, uplatnenie štátneho príspevku a zrýchlenej odpisovej sadzby na investície.
Vláda chce sústrediť pozornosť na zásobovanie obyvateľstva dostatočným množstvom kvalitnej vody z verejných vodovodov a postupné dobudovanie verejnej kanalizácie a čistiarní odpadových vôd. Ďalšou prioritou vlády je znižovanie znečisťujúcich látok v ovzduší. Vláda chce zároveň podporovať zvyšovanie podielu výroby energie z obnoviteľných zdrojov energie, znižovanie energetickej náročnosti zariadení a objektov, ako aj kontrolu technológií v rámci uplatňovania Kjótskeho protokolu o redukcii emisií skleníkových plynov. Osobitnú pozornosť chce vláda venovať racionálnemu využívaniu nerastných surovín a vplyvu ich ťažby na životné prostredie.
V rámci novopripravovaného Programu odpadového hospodárstva SR chce vláda presadzovať predchádzanie vzniku a dovozu odpadov, ich bezpečné zneškodňovanie a najmä materiálové a energetické zhodnocovanie, a to separáciou a recykláciou odpadov. Zároveň bude podporovať rozvoj recyklačného priemyslu a zavádzanie bezodpadových technológií.
Mimoriadnu pozornosť chce vláda venovať regenerácii prírodného prostredia Tatranského národného parku, ako aj ďalších chránených území postihnutých živelnými pohromami a devastačnými faktormi. Situácia si zároveň vyžaduje sprehľadnenie hraníc a dotvorenie jednotnej sústavy rôznych chránených častí krajiny, vrátane európskej siete Natura 2000. Rozvoj environmentálnej osvety a regulovaného cestovného ruchu si vyžiada ďalšie budovanie infraštruktúry ochrany prírody a krajiny, najmä náučných chodníkov a lokalít, geoparkov, informačných a školiacich zariadení.
Vláda zabezpečí zvýšenie čistoty vodných tokov, ochranu a revitalizáciu mokraďových a lužných spoločenstiev, zlepšenie vodného režimu a odtokových pomerov v povodiach. Ochrana biologickej a krajinnej diverzity sa musí výraznejšie presadiť aj mimo osobitne chránených území. K tomu prispeje posilnenie ekologickej stability lesných ekosystémov s podporou aj ich verejnoprospešných funkcií a zalesňovanie zanedbanej poľnohospodárskej pôdy s cieľom zvyšovania atraktivity vidieckeho prostredia a znižovania kontaminácie a erózie pôd.
Vláda výraznejšie podporí aktivity obcí, podnikateľov a mimovládnych organizácií zameraných na regeneráciu poškodeného životného prostredia, ochranu a revitalizáciu ekosystémov v zaťažených a chránených oblastiach. Skvalitňovanie a skrášľovanie životného prostredia miest a dedín, budovanie a údržbu parkov, lesoparkov, estetických verejných priestranstiev a oddychových zón bude považovať za prioritnú službu verejnosti. Vláda podporí Program obnovy dediny a starostlivosť o lokality svetového dedičstva. Zároveň bude uprednostňovať občiansku výstavbu a vybavenosť priamo v intravilánoch obcí, výrobných zariadení na zdevastovaných plochách s ich postupným začleňovaním do usporiadanej, hodnotnej a estetickej kultúrnej mestskej i vidieckej krajiny.